
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A  NR. 13
                                                             din 30 ianuarie 2020
privind concesionarea imobilului „Casa de Oaspeți”,

situat în municipiul Sighișoara, str. George Coșbuc, nr. 2A - zona protejată
Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 31.228/08.11.2019 şi la Consiliul Local Sighișoara cu nr. 33.536/29.11.2019, de referatul de aprobare, înregistrat cu nr. 31.230/08.11.2019, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că imobilul „Casa de locuit (Casa de oaspeți)”, situat în municipiul Sighișoara, str. George Coșbuc, nr. 2A - zona de protecție a sitului UNESCO, conform regulamentului PUZ pentru Zona protejată cu valoare istorică Sighișoara, aprobat prin Hotărârea Consiliului Județean Mureș nr. 50/1997, se află înscris ca proprietate publică a Municipiului Sighișoara, conform Hotărârii Guvernului nr. 964/2002 privind atestarea domeniului public al județului Mureș, precum și al municipiilor, orașelor și comunelor din județul Mureș, fiind identificat în C.F. nr. 54951 Sighișoara, sub nr. cad. 54951 – teren intravilan, în suprafață de 4682 mp. și categorie de folosință curți - construcții și sub nr. cad. 54951-C1 – Casă de locuit (Casă de oaspeți), având suprafața la sol de 157 mp. și suprafața construită desfășurată de 471 mp.;

Având în vedere Nota internă privind necesitatea concesionării imobilului din str. George Coșbuc, nr. 2A (Vila Maurer), înregistrată cu nr. 29.268/IX/18.10.2019, întocmită de către Arhitectul Șef al Municipiului Sighișoara, ca urmare a interesului manifestat pentru acest imobil în cadrul evenimentului „Ziua Spațiilor Deschise”;

Având în vedere că imobilul „Casa de locuit (Casa de oaspeți)” se află situată în zona protejată construită a orașului;

Având în vedere că restaurarea, consolidarea și punerea în valoare a imobilului și a terenului aferent ar impune cheltuieli foarte mari, iar primăria nu dispune de fonduri în acest sens, fapt ce ar determina continuarea degradării imobilului;

Având în vedere starea de deteriorare continuă a imobilului „Casa de locuit (Casa de oaspeți)”, situat în municipiul Sighișoara, str. George Coșbuc, nr. 2A;

Având în vedere că prin restaurarea, consolidarea și punerea în valoare a imobilului în cauză se va revitaliza o zonă mai largă, din punct de vedere arhitectural și ambiental prin crearea unui nou pol de interes;

Având în vedere prevederile art. 65 din Legea nr. 2/2018, Legea bugetului de stat pe anul 2018, potrivit cărora: „Art. 65 (1) Instituţiile şi autorităţile administraţiei publice centrale şi locale care au în administrare hoteluri, case de odihnă şi de oaspeţi, baze de odihnă, tratament şi alte asemenea unităţi asigură finanţarea cheltuielilor curente şi de capital pentru respectivele unităţi exclusiv din veniturile proprii ale acestor unităţi. 2) Ordonatorii de credite nu vor putea finanţa nicio activitate legată de administrarea unităţilor prevăzute la alin. (1) din sume alocate de la bugetul de stat, bugetele locale şi bugetul Fondului naţional unic de asigurări sociale de sănătate.”;

Având în vedere că în Legea nr. 50/2019, Legea bugetului de stat pe anul 2019, nu există prevederi în sensul celor amintite în paragraful anterior;

Având în vedere faptul că deși în cadrul ședințelor Consiliului Local Sighișoara din anii precedenți, s-au făcut diverse propuneri legate de imobilul „Casa de oaspeți”, niciuna dintre acestea nu a fost inițiată;
Având în vedere că în urma concesionării imobilului „Casa de locuit (Casa de oaspeți)”, situat în municipiul Sighișoara, str. George Coșbuc, nr. 2A, nu sunt afectate planurile de sistematizare și că acesta nu face obiectul Legii nr. 10/2001, republicată, cu modificările ulterioare şi Legii nr. 247/2005;

Având în vedere că prin această concesiune se aduc venituri suplimentare la bugetul local și se creează noi locuri de muncă la nivelul orașului;

Având în vedere prevederile Ordonanţei de Urgenţă a Guvernului nr. 57/2019 privind Codul administrativ, cu modificările și completările ulterioare, în principal cele ale art. 302 - 331 din aceasta;

Având în vedere prevederile Legii nr. 50/1991 privind autorizarea executării lucrărilor de construcţii, republicată, cu modificările și completările ulterioare;

Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările și completările ulterioare;

Având în vedere prevederile Legii nr. 287/2009 privind Codul civil, republicată, cu modificările și completările ulterioare;

Ținând cont de prevederile Legii nr. 52/2003 privind transparenţa decizională în administraţia publică, republicată;
Având în vedere Raportul de specialitate comun al Arhitectului Șef și al Direcției Administrarea Patrimoniului, înregistrat cu nr. 31.229/08.11.2019, prin care se propune concesionarea imobilului „Casa de Oaspeți”, situat în municipiul Sighișoara, str. George Coșbuc, nr. 2A - zona protejată;
   Având în vedere amendamentul formulat în plenul şedinţei ordinare a Consiliului Local Sighişoara de către domnul consilier local şi viceprimar Toth Tivadar, amendament însuşit şi votat de către membrii Consiliului Local Sighişoara;
Având în vedere avizele favorabile ale tuturor comisiilor pe domenii de specialitate;
În temeiul art. 129 (1), (2) lit. „c” și (6) lit. „a”, (14), art. 139 (1) și (3) lit. „g” și a art. 196 (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

      H O T Ă R Ă Ş T E :

Art. 1. Se aprobă concesionarea prin licitaţie publică a imobilului „Casa de locuit (Casa de oaspeți)”, situat în municipiul Sighișoara, str. George Coșbuc, nr. 2A - zona de protecție a sitului UNESCO, conform regulamentului PUZ pentru Zona protejată cu valoare istorică Sighișoara, aprobat prin Hotărârea Consiliului Județean Mureș nr. 50/1997, astfel cum este prezentat în anexa nr. 1 la prezenta hotărâre, cu destinația și obiectivele propuse în acest sens și stabilite prin documentația de atribuire a contractului de concesiune.
Art. 2. Se aprobă Studiul de oportunitate întocmit în vederea concesionării imobilului „Casa de locuit (Casa de oaspeți)”, situat în municipiul Sighișoara, str. George Coșbuc, nr. 2A - zona de protecție a sitului UNESCO, conform regulamentului PUZ pentru Zona protejată cu valoare istorică Sighișoara, aprobat prin Hotărârea Consiliului Județean Mureș nr. 50/1997, anexa nr. 2 la prezenta hotărâre.
Art. 3. Se aprobă documentația de atribuire a contractului de concesiune: caietul de sarcini cu instrucțiunile pentru ofertanți și contractul cadru de concesiune, anexele nr. 3 și, respectiv, nr. 4 la prezenta hotărâre.
Art. 4. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Arhitectul Șef, Direcția Administrarea Patrimoniului, Biroul Buget, Contabilitate, Salarizare – Direcţia Economică, Biroul Impozite și Taxe – Direcţia Economică şi Biroul Juridic din cadrul Municipiului Sighişoara.

Art. 5. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro. 

PREŞEDINTE DE ŞEDINŢĂ,

  

      Șoneriu Mihai - Marcel       
                                          Contrasemnează pentru legalitate
                                   SECRETARUL GENERAL al municipiului,

                       Bizo Anca
(Prezenta s-a adoptat cu 11 voturi ”pentru”, 1 vot ”împotrivă” și 6 ”abțineri”)

  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;
  1 ex. Viceprimar;

  1 ex. Secretar General;

  1 ex. Direcția Generală Arhitect Șef;

  2 ex. Direcția Administrarea Patrimoniului;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  1 ex. Biroul Juridic.

12 ex.

B.A. 

